Bent Bøgsted (DF), 2005-04-12:
Efterlønsordningen er en ordning, der igennem de sidste år, i hvert fald siden 1998, har skabt ret så stor uro ude blandt befolkningen, ude blandt arbejdere, der nærmer sig 60 år og skal overveje, hvad de skal, når de bliver afskediget eller er nedslidte.
Hvad har vi så?
En efterlønsordning, der skal være med til at sikre, at man har det rimeligt, fra man er 60 år, og indtil man får folkepension.
Derfor er det efter min mening uheldigt, at vi gang på gang hører noget om, at der skal ske et indgreb, vi skal have efterlønnen afskaffet, hvad Dansk Folkeparti i hvert fald ikke ønsker; vi mener, det er en rigtig god ordning, der fungerer udmærket.
Der er forskellige holdninger alt efter, hvilket parti man tilhører.
Der bliver talt om, at de, der er under 40, ikke skal regne med efterløn – det er, hvad vi hører fra fru Helle ThorningSchmidt.
Hr. Frank Jensen siger: Vi vil ikke røre ved efterlønnen.
Folk bliver endnu mere usikre, når de så hører hr. Bjarne Laustsen, for det er et spørgsmål om, hvilken holdning der slår igennem i Socialdemokratiet, der trods alt var med til at lave en kraftig ændring i 1998.
Så begynder usikkerheden at brede sig.
Der er også mange udeomkring, der i dag går og er usikre på, hvad der sker i morgen, når Socialdemokratiet har valgt formand: Hvad sker der med vores efterløn?
Får Socialdemokratiet en formand, der vil afskaffe efterlønnen, eller får Socialdemokratiet en formand, der vil bevare status quo?
Det er det, der er det spændende i dag.
Det er selvfølgelig også klart, at det frembringer en del spørgsmål til Socialdemokratiets ordfører om netop det problem, for som befolkningen tolker det, er det altafgørende lige i dag, hvad der sker med efterlønnen fremover, og så er det svært for Socialdemokratiets ordfører at stå her på talerstolen og forklare, at der ikke skal ske nogen ændringer, når en måske kommende formand klart har udtalt, at der skal røres ved efterlønnen i hvert fald for dem under 40.
Det bliver heller ikke bedre, når vi så læser i Børsen i dag, at Konservative i hvert fald er klar til at afskaffe den for dem under 45; de skal ikke regne med efterløn.
De Radikale har meldt klart ud, det har de gjort hele tiden, og det skal vi respektere, at De Radikale ønsker efterlønnen afskaffet.
Det har de aldrig lagt skjul på, og det må man respektere.
Det er til at tage og føle på.
Det har statsministeren sagt at han er villig til at se på, og det er en god ordning.
Vi ser så, at Socialdemokratiet fremlægger forslag om, at man skal kunne tjene 30.000 kr. ekstra ved siden af efterlønnen uden modregning, men det skal ikke vedtages, for det skal lægges død i udvalget, for det kan vi ikke gøre alligevel.
Det er sådan et nærmest komisk forslag.
Derfor er der også mere hold i det, som vi behandler her i dag, at man skal kunne tjene 30.000 kr. ved siden af efterlønnen, som Enhedslisten er kommet med, og som matcher det beslutningsforslag, som Dansk Folkeparti har fremsat, og som kommer til behandling her i Folketinget.
Det er der, vi skal se på, hvad vi kan gøre for at få de ældre til at blive på arbejdsmarkedet, i stedet for at de bliver presset på efterløn.
Mange af de ældre, der kan tjene 30.000 kr. uden modregning, er lavtlønnede, og de vil være i stand til at kunne tage småjob til en ikke alt for høj løn, til normalløn eller måske til mindstelønnen, og så udfylde nogle af de mange småjob, som der er i virksomhederne, hvor der er en 5-10-timers arbejdsuge.
Man går jo ikke på efterløn, hvis ikke man er nedslidt, eller man bliver tvunget til det, fordi man mister sit arbejde, og så får at vide: Du kan ikke få dagpenge, og du kan ikke regne med, at du kan komme tilbage på arbejdsmarkedet.
Vi kan egentlig ikke bruge dig, for vi har en nedskæring i virksomheden.
Der er nogle, der skal afskediges, du kan få efterløn, og så kan det lige så godt være dig, der går på efterløn, frem for at vi skal afskedige en anden.
Så står den, der går på efterløn, med håret i postkassen og siger: O.k., jeg er tvunget til det.
Så skal man selvfølgelig tilgodese dem, så de har mulighed for at yde en ekstra indsats.
Nu lyser den røde lampe.